
На основу члана 138. став 1. Устава Републике Србије („Сл. гласник РС“ бр. 98/06) и чланова 1. став 1. и 31. став 2. Закона о Заштитнику грађана („Сл. гласник РС“ бр. 79/05 и 54/07) у поступку контроле законитости и правилности рада Општинске управе oпштине Лајковац, по притужби М. Г., из Лајковца, село Скобаљ, Заштитник грађана 
У Т В Р Ђ У Ј Е

Општинска управа општине Лајковац начинила је пропуст у раду који је проузроковао грубу повреду принципа добре управе и начела управног поступка, као и право странке на обавештеност, тиме што није решила и окончала поступке број 465-20 и 465-21, покренуте по захтевима за експропријацију поднетим још 2003. године и о поступку обавестила притужиоца, већ су предмети архивирани без саслушања свих странака и доношења управног акта.
На основу утврђених недостатака у раду, Заштитник грађана упућује Општинској управи општине Лајковац следеће 

П Р Е П О Р У К Е
I
Потребно је да Општинска управа општине Лајковац без одлагања предузме све неопходне мере ради правилног решавања покренутих поступака експропријације у предметима број 465-20/2003 и 465-21/2003, а сагласно начелима и правилима управног поступка, односно да саслуша све странке у поступку, донесе одговарајуће одлуке и о исходу поступака обавести све њихове учеснике.

II
Општинска управа општине Лајковац ће се старати да њени органи, водећи уредну и ажурну евиденцију о примљеним актима и предметима, у свом будућем раду увек поступају у складу са принципима добре управе и начелима управног поступка, поштујући права и на закону засноване интересе грађана.
Општинска управа општине Лајковац обавестиће Заштитника грађана, у року од 60 дана од дана пријема ове препоруке, о поступању по њој, уз достављање релевантне документације и других доказа на основу којих се са сигурношћу може утврдити да је по препоруци Заштитника грађана поступљено.

Р а з л о з и:

Заштитник грађана примио је 30. новембра 2011. године притужбу М. Г. из Лајковца, село Скобаљ. Увидом у притужбу и сагледавањем приложене документације установљено је да је притужба поднета поводом непоступања Општинске управе општине Лајковац у предметима експропријације и необавештавања о исходу тих поступака.

Наиме, из наводе притужбе и приложене документације произилази да је пред Одељењем за урбанистичко-комуналне грађевинске стамбене и имовинскоправне послове Општине Лајковац, на предлог ЈП РБ „Колубара“ Лазаревац, 15. маја 2003. године покренут поступак за потпуну експропријацију кат. парц. 225, евидентиран под бројем 465-20, а да је надлежно одељење Општине Лајковац, у овом поступку одржало само јавну расправу 25. септембра 2003. године, којој је био присутан покојни отац притужиоца. Истакнуто је да се притужилац са својим оцем више пута интересовао код поступајућег органа о току управног поступка, али да никакву информацију нису добили, иако су управни поступци који су вођени поводом експропријације околних парцела давно окончани и комшијама исплаћене одговарајуће накнаде.

У међувремену је и сам притужилац, као сада наследник предметне непокретности, захтевао добијање одговарајуће информације о разлозима непоступања органа локалне самоуправе, али је истакао да су се запослени у Општинској управи општине Лајковац некоректно понашали према њему, „шетали“ од писарнице до одељења, уз образложење да се предмет изгубио. Притужилац посебно истиче да је након вишегодишњих покушаја добио информацију да је предмет архивиран 23. маја 2008. године, односно пет година након што је поднет захтев за експропријацију, а да у покренутом управном поступку није донет никакав управни акт, као и да су службеници одбили да дају копију списа предмета. 

Оцењујући наводе из притужбе као и приложену документацију, те чињеницу да је у конкретном случају реч о примени републичких закона, других прописа и општих аката, односно повреди принципа добре управе, Заштитник грађана је актом дел. број 25874 од 14. децембра 2011. године Општинској управи општине Лајковац упутио обавештење о притужби и затражио изјашњење о свим чињеницама и околностима значајним за доношење става о основаности притужбе. 

Актом Одељења за привреду и имовинско-правне послове Општине Лајковац број 465-21/2003-04 од 26. децембра 2011. године, Заштитнику грађана није дато изричито изјашњење на наводе из притужбе, већ је приложена копија списа предмета број 465-21/2003-04. 

Из приложених списа произилази да у овој ствари постоје два поступка, предмети број 465-20 и 465-21, покренутих предлогом ЈП Рударског басена Колубара за потпуну експропријацију  парцела број 659 и 660, уписане у ЗКУЛ број 227 КО Скобаљ, власништво Г. Љ. и Г. М., да је 25. септембра 2003. године одржано саслушање странака у овим предметима, као и да је предлагач експропријације 2. априла 2004. године, у предмету број 465-20, приложио одустанак од предлога за експропријацију ових катастарских парцела. Такође произилази да је притужилац, као законски наследник противника предлагача, 27. октобра 2011. године поднео захтев за наставак поступка експропријације број 465-21/03, поводом ког је 23. новембра 2011. године одржана усмена јавна расправа без присуства притужиоца, на којој је корисник експропријације изјавио да је актом број 3042 од 1. априла 2004. године, приложеног предмету број 465-20, одустао од поднетог предлога за експропријацију.

Како није достављено изричито изјашњење органа, нити копија управног акта којим су окончани предметни поступци, Заштитник грађана је у захтеву за додатним изјашњењем тражио од Општинске управе општине Лајковац да се изјасни на наводе из притужбе, као и да нас известе да ли је поступајући орган донео закључке којим се поступци обустављају, и да ли су о томе обавештене противне странке, све у складу са чланом 121. став 2. Закона о општем управном поступку.

Допунским изјашњењем Одељења за привреду и имовинско-правне послове општине Лајковац број 465-21/2003-04 од 2. априла 2012. године, орган је поново пропустио да се изјасни на наводе из притужбе, због чега је 10. априла 2012. године обављен и телефонски разговор са руководиоцем Одељења за привреду и имовинско-правне послове који је, између осталог, поновио да је корисник експропријације у конкретном случају одустао од захтева за експропријацију.

Ради прецизног утврђивања свих чињеница и околности неопходних за правилну и потпуну оцену основаности поступања органа Општинске управе општине Лајковац, представници Стручне службе Заштитника грађана су 29. маја 2012. године, обавили посету и одржали састанак са представницима Општинске управе општине Лајковац.

Том приликом, представници Општинске управе су предочили да је на наведеним предметима експропријације претходно радила друга колегиница која није окончала предмет; да је предмет после неког времена пронађен у архиви; да је поводом дописа притужиоца о наставку поступка, заказана расправа на коју је приступило ЈП „Колубара“, али не и притужилац, јер није било доказа о уредној достави, као и да је том приликом ЈП „Колубара“, као корисник експропријације, уручила општинској управи копију дописа, којим је у априлу 2004. год. обавестила орган о одустанку од захтева за експропријацију, приликом чега је утврђено да се исти допис не налази у списима предмета. Такође је истакнуто да ће у што скоријем року бити заказана нова расправа, саслушане странке и донет закључак о обустави поступка.

Начелима управног поступка предвиђено је да органи који поступају у управним стварима решавају на основу закона и других прописа. У управним стварима у којима је орган законом овлашћен да решава по слободној оцени решење се мора донети у границама овлашћења и у складу са циљем у коме је овлашћење дато. При вођењу поступка и решавању у управним стварима, органи су дужни да странкама омогуће да што лакше заштите и остваре своја права и правне интересе, водећи рачуна да остваривање њихових права и правних интереса не буде на штету права и правних интереса других лица, нити у супротности са законом утврђеним јавним интересима. Органи који воде поступак, односно решавају у управним стварима, дужни су да обезбеде успешно и квалитетно остваривање и заштиту права и правних интереса физичких лица, правних лица или других странака.

Принципима добре управе предвиђено је да јавни службеник даје грађанину на његов захтев информације о поступку за који је задужен, а у случају потребе, службеник упућује грађанина на начин покретања таквих поступака. Јавни службеник пружа информације и о правним радњама које грађани треба да предузму у циљу остваривања својих права и интереса. Истовремено, органи јавне власти воде уредне евиденције о долазној и одлазној пошти, о примљеној документацији и о мерама које предузимају.

Одредбом члана 121. став 2. и 3. Закона о општем управном поступку („Сл. лист СРЈ“, бр. 33/97 и 31/2001 и „Сл. гласник РС“, бр. 30/2010) предвиђено је да када је поступак покренут поводом захтева странке, а странка одустане од свог захтева, орган који води поступак донеће закључак којим се поступак обуставља. О томе ће бити обавештена противна странка, ако је има. Ако је даље вођење поступка потребно у јавном интересу, или ако то захтева противна странка, орган ће продужити вођење поступка.

Одредбом члана 36. став 1. и 7. Закона о експропријацији („Сл. гласник РС“, бр. 53/95 и „Сл. лист СРЈ“, бр. 16/2001 – одлука СУС и „Сл. гласник РС“, бр. 20/2009) прописано је да корисник експропријације може до правоснажности решења о експропријацији да одустане од предлога за експропријацију. О одустанку од предлога за експропријацију и по захтеву за поништај или измену правоснажног решења о експропријацији, решава орган који је по предлогу за експропријацију решавао у првом степену.

Сагледавајући наведене прописе и податке до којих се дошло током спроведеног поступка контроле правилности и законитости рада Општинске управе општине Лајковац, утврђено је да су наведени поступци експропријације покренути још 2003. године архивирани без решавања захтева, односно доношења управног акта, као и да је орган пропустио да притужиоцу, као законском наследнику сопственика непокретности, достави правилну и потпуну информацију о току и исходу предметних поступака. Чињеница да је корисник експропријације одустао од свог захтева за експропријацију у априлу месецу 2004. године, при чему се овај допис и није налазио у списима предметима, не ослобађа орган обавезе да реши управну ствар и донесе управни акт о самом одустанку од предлога за експропријацију, као и да о свему обавести све учеснике у поступку. Истовремено, тврдња да је предмет био загубљен, као и да у њему недостаје целокупна документација, поред благовремености доводи у сумњу и ажурност и уредност вођења евиденције о свим примљеним актима и предметима.
На основу свих утврђених чињеница и околности, Заштитник грађана је утврдио пропуст у правилности и законитости рада Општинске управе општине Лајковац на штету остваривања права грађана и, сагласно члану 31. став 2. Закона о Заштитнику грађана, упутио органу управе препоруку ради отклањања уочених недостатака у раду, као и у циљу унапређења рада органа управе и спречавања сличних пропуста у будућности.

